Inenting raak nie jou premie vir mediese fonds | Netwerk24
Deur Nellie Brand-Jonker 04 Augustus 2021 12:35
So sê die Raad vir Gesondheidsorgfinansierders.
Dit kom nadat die lewensversekeraar Discovery Life verlede week gesê het mense wat nie ingeënt is nie, gaan 'n hoër premie betaal, net soos wat rokers meer betaal. Dit geld net nuwe polisse.
LEES OOK: As jy entstof weier, is premie hoër – Discovery Life
Verskillende wetgewing geld vir versekeraars as vir mediese fondse, wat dit moontlik maak dat versekeraars premies kan aanpas op grond van 'n persoon se risiko.
Volgens dr. Rajesh Patel van die Raad vir Gesondheidsorgfinansierders verbied wetgewing dat mediesefondslede se gesondheidsrisiko hul premie beïnvloed.
"Wetgewing laat mediese fondse nie toe om te diskrimineer teen lede wat kies om nie ingeënt te word nie."
Art. 29 van die Wet op Mediese Skemas stel dit duidelik dat mediese fondse nie op grond van onder meer ouderdom, geslag, die huidige of voormalige gesondheidstatus van 'n lid of sy afhanklikes mag diskrimineer nie.
Die bepaling van bydraes is gegrond op die inkomste van 'n lid of die getal afhanklikes, of albei.
Patel sê lidmaatskap mag volgens die wet ook nie geweier word nie.
Die enigste uitsondering is by geslote mediese fondse wat lidmaatskap kan beperk op grond van iemand se beroep.
Hy sê lede word wel aangemoedig om hulle te laat inent om die effek van Covid-19 tot die minimum te beperk. Die mikpunt vir groepsimmuniteit is om 67% van die bevolking in te ent.